Κανονισμός (ΕΚ) αριθ. 2884/2000 της Επιτροπής

της 27ης Δεκεμβρίου 2000

για την τροποποίηση του κανονισμού (ΕΚ) αριθ. 174/1999 σχετικά με τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση τη Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1670/2000(2), και ιδίως το άρθρο 31 παράγραφος 14,

Εκτιμώντας τα ακόλουθα:

(1) Ο κανονισμός (ΕΚ) αριθ. 2851/2000 του Συμβουλίου θεσπίζει ορισμένες παραχωρήσεις με τη μορφή κοινοτικών δασμολογικών ποσοστώσεων για ορισμένα γεωργικά προϊόντα και προβλέπει την προσαρμογή, ως αυτόνομου και μεταβατικού μέτρου, ορισμένων παραχωρήσεων που προβλέπονται για το γεωργικό τομέα στην ευρωπαϊκή συμφωνία με την Πολωνία(3). Μία από τις παραχωρήσεις αυτές έχει ως αποτέλεσμα τη διαφοροποίηση των εξαγωγών από την 1η Ιανουαρίου 2001 για ορισμένα προϊόντα που υπάγονται στον κωδικό ΣΟ 0405, μετά την κατάργηση των επιστροφών για τα προϊόντα αυτά που εξάγονται στην Πολωνία.

(2) Οι πολωνικές αρχές δεσμεύτηκαν να μεριμνούν έτσι ώστε να γίνονται δεκτές για εισαγωγή στη χώρα αυτή μόνον οι ποσότητες βουτύρου που αποστέλλονται από την Κοινότητα για τις οποίες δεν έχουν χορηγηθεί επιστροφές. Για το σκοπό αυτό, θα πρέπει να προστεθεί ένα άρθρο στον κανονισμό (ΕΚ) αριθ. 174/1999 της Επιτροπής, της 26ης Ιανουαρίου 1999, για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής(4), όπως τροποποιήθηκε τελευταία από τον κανονισμό (ΕΚ) αριθ. 2357/2000(5), το οποίο θα προβλέπει την υποχρεωτική προσκόμιση επικυρωμένου αντιγράφου του πιστοποιητικού εξαγωγής, το οποίο θα φέρει ειδικές ενδείξεις που θα διασφαλίζουν ότι δεν έχουν χορηγηθεί επιστροφές κατά την εξαγωγή των προϊόντων που αναγράφονται σ' αυτό. Για να μπορεί να διαπιστωθεί η σχέση μεταξύ των εισαγόμενων προϊόντων και αυτών που αναφέρονται στο πιστοποιητικό εξαγωγής, υποχρεούται ο εξαγωγέας, κατά την εισαγωγή στην Πολωνία, να προσκομίζει επικυρωμένο αντίγραφο της διασάφησης εξαγωγής, στο οποίο αναφέρονται υποχρεωτικά ορισμένα στοιχεία που αφορούν το πιστοποιητικό εξαγωγής.

(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κανονισμό (ΕΚ) αριθ. 174/1999 προστίθεται το ακόλουθο άρθρο 20β:

"Άρθρο 20β

1. Οι ακόλουθες διατάξεις εφαρμόζονται στις εξαγωγές προς την Πολωνία προϊόντων που υπάγονται στον κωδικό ΣΟ 0405, τα οποία αναφέρονται στο άρθρο 1 στοιχείο ε) του κανονισμού (ΕΚ) αριθ. 1255/1999.

2. Οι εξαγωγές που αναφέρονται στην παράγραφο 1 υπόκεινται στην προσκόμιση στις αρμόδιες αρχές της Πολωνίας επικυρωμένου αντιγράφου του πιστοποιητικού εξαγωγής, το οποίο έχει εκδοθεί σύμφωνα με το παρόν άρθρο, και θεωρημένου αντιγράφου της δήλωσης εξαγωγής για κάθε αποστολή. Τα προϊόντα δεν πρέπει να έχουν αποτελέσει προηγουμένως το αντικείμενο εξαγωγής σε άλλη τρίτη χώρα.

3. Στην αίτηση πιστοποιητικού και στο πιστοποιητικό αναγράφονται:

α) στη θέση 7, η ένδειξη 'Πολωνία'·

β) στη θέση 15, ορισμός των εμπορευμάτων βάσει της συνδυασμένης ονοματολογίας·

γ) στη θέση 16, ο οκταψήφιος κωδικός της συνδυασμένης ονοματολογίας καθώς και η ποσότητα σε χιλιόγραμμα για κάθε προϊόν που αναφέρεται στη θέση 15·

δ) στις θέσεις 17 και 18, η συνολική ποσότητα προϊόντων που αναφέρονται στη θέση 16·

ε) στη θέση 20, η ακόλουθη ένδειξη: 'Βούτυρο προς εξαγωγή στην Πολωνία. Άρθρο 20β του κανονισμού (ΕΚ) αριθ. 174/1999·'

στ) στη θέση 22, η ένδειξη 'άνευ επιστροφής κατά την εξαγωγή'·

ζ) το πιστοποιητικό ισχύει μόνο για τα προϊόντα και τις ποσότητες που περιγράφονται με αυτόν τον τρόπο.

4. Τα πιστοποιητικά που εκδίδονται σύμφωνα με το παρόν άρθρο καθιστούν υποχρεωτική την εξαγωγή στον προορισμό που αναφέρεται στη θέση 7.

5. Το πιστοποιητικό εκδίδεται αμέσως μετά την υποβολή της αίτησης. Κατόπιν αιτήσεως του ενδιαφερομένου χορηγείται επικυρωμένο αντίγραφο του πιστοποιητικού.

6. Η έκδοση του πιστοποιητικού δεν υπόκειται στη σύσταση εγγύησης.

7. Κατά παρέκκλιση του άρθρου 9 του κανονισμού (ΕΚ) αριθ. 1291/2000 της Επιτροπής(6), τα πιστοποιητικά δεν μεταβιβάζονται.

8. Το πιστοποιητικό ισχύει από την ημερομηνία της έκδοσής του κατά την έννοια του άρθρου 23 παράγραφο 1, του κανονισμού (ΕΚ) αριθ. 1291/2000, μέχρι τις 30 του επόμενου Ιουνίου.

9. Η αρμόδια αρχή του κράτους μέλους κοινοποιεί στην Επιτροπή, πριν το τέλος Φεβρουαρίου για το προηγούμενο έτος, τον αριθμό των πιστοποιητικών που έχουν εκδοθεί και την ποσότητα του βουτύρου, κατανεμημένη ανά κωδικό της συνδυασμένης ονοματολογίας.

10. Οι διατάξεις του άρθρου 1 δεν εφαρμόζονται."

Άρθρο 2

Ο παρών κανονισμός αρχίζει να ισχύει την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Δεκεμβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 193 της 29.7.2000, σ. 10.

(3) ΕΕ L 332 της 28.12.2000, σ. 7.

(4) ΕΕ L 20 της 27.1.1999, σ. 8.

(5) ΕΕ L 272 της 25.10.2000, σ. 6.

(6) ΕΕ L 152 της 24.6.2000, σ. 1.